Հանդիպման օրակարգի միակ հարցը ադրբեջանցի մարդասպան Ռամիլ Սաֆարովին ազատ արձակելու հունգարա-ադրբեջանական խայտառակ գործարքի արդյունքում ստեղծված իրավիճակն էր` ոչ միայն բանակցային ողջ գործընթացի, այլև տարածաշրջանում խաղաղության, կայունության և անվտանգության վրա ունեցած իր բոլոր բացասական հետևանքներով: Էդվարդ Նալբանդյանը նշել է, որ Ադրբեջանը կոպտորեն ոտնահարում է միջազգային իրավունքը, միջազգային կոնվենցիաներն ու համաձայնագրերը, իր իսկ ստանձնած պարտավորությունները, ի չիք է դարձնում փոխվստահության մթնոլորտի ձևավորմանն ուղղված բոլոր նախաձեռնությունները, լուրջ սպառնալիք է տարածաշրջանում խաղաղությանն ու անվտանգությանը: Նման հաղորդագրություն է տարածել արտգործնախարարության մամուլի խոսնակը: Հազիվ թե այս հաղորդագ րությունը տարածողը և արտգործնախարարը մտածեն, թե այդ ասվածը կարող է հուզել համանախագահողներին: Այս մարդիկ արդեն քանի տարի զբաղված են իրենց քիմքին հարմար էքսկուրսիաներով Հայաստան -Արցախ-Ադրբեջան երթուղով: Նրանք այսօր խորը ճգնաժամային վիճակ են ստեղծել ղարաբաղյան կարգավորման գործընթացներում: